אסיפת בעלי המניות של חברת מוצרי הניקיון והאחזקה סנו, שבשליטת ברונו לנדסברג, אישרה ביום חמישי, פה אחד, את מינויו של יהודה נסרדישי לדירקטור בחברה. נסרדישי, ראש רשות המסים לשעבר שפרש מתפקידו לפני כשנה, ימונה כדירקטור בלתי תלוי ובנוסף יכהן כחבר בוועדת הביקורת, בוועדת המאזן ובוועדת התגמול.
לצדו של נסרדישי בדירקטוריון סנו נמצאים הכלכלן שלמה מעוז ועו"ד נוריט שניט (פרקליטת מחוז תל אביב לשעבר), שמכהנים כדירקטורים חיצוניים. כהונתם של השניים אושרה לשלוש שנים נוספות באסיפת בעלי המניות שכונסה לפני כחודשיים. בתפקיד יו"ר הדירקטוריון מכהן לנדסברג עצמו, ולצדו מכהנים בין השאר את זאב בנגל, זינגר יצחק וצביה גרוס.
נסרדישי כיהן כמנהל רשות המסים מ-2007, והוא נחשב לאחד ממנהלים המוצלחים של הרשות. הוא החל את דרכו כפקיד גביה במס הכנסה בנתניה וכיהן בתפקידים בכירים, בהם סגן נציב מס הכנסה, פקיד שומה מפעלים גדולים, פקיד שומה נתניה ומשנה למנהל רשות המסים. בתחילת 2007 הוא החל לנהל את רשות המסים על רקע המשבר שחוותה עם מעצר מרבית בכיריה.